Skikkelig toppmodell i fornuftig størrelse
Form: Berøringsskjerm Størrelse: 137 x 71 x 9,8 mm Vekt: 167 gram Skjerm: 5 tommer, AMOLED, 1920 x 1080 piksler, 441 punkter per tomme, Clear Black Display, Super Sensitive Touch, Gorilla Glass 3 Snarveistaster: Volum opp/ned, av/på, kamerahurtigtast, tilbake, hjem, søk Inn-/utganger: Standard MicroUSB for lading og dataoverføring Menysystem: Windows Phone 8.1 Pris: Fra ca 4 500 kroner Nokia Lumia 930 er siste toppmodell ut fra Microsoft. Telefonen kjører Windows Phone 8.1, har innmat fra øverste hylle, og er et positivt bekjentskap på nesten alle områder. Det til tross for at den er en del billigere enn mange av konkurrentene. Telefonen er litt tykkere og tyngre enn mange av sine konkurrenter, men vi opplever det ikke som noen merkbar ulempe. Den virker svært solid bygget, og for de av oss som gjerne ønsker flere farger enn hvitt og sort velkommen, leveres den også i signalfargene grønn og oransje. På skjermen ruller Windows Phone 8.1, menysystemet som skiller seg tydeligst ut fra mengden i dag. Det er bygget opp av fargerike firkanter som leder inn i et vell av ulike apper. Viktigst av alt er at det er lynraskt. Alltid. Ventetid i menynavigasjon er ikke en gang et tema for Windows Phone, som i sin siste utgave også har et praktisk meldingssenter øverst, slik både Android og iOS har.Dette er en imponerende telefon på flere måter, men det aller viktigste vi vil trekke frem er kamera og underholdning. Nokia-telefonene har i lang tid vært kjent for et voldsomt fokus på kamerateknologi, og Lumia 930 er ikke noe unntak. Kameraet tar bilder i svært høy oppløsning, det er optisk stabilisert slik at det hjelper deg å ta gode bilder i dårlig lys, eller å unngå ristevideo. At mikrofonene takler ekstremt høyt lydtrykk er prikken over i-en som omtrent garanterer deg et opptak du kommer til å ha lyst til å se mer enn én gang. Telefonen er også en over gjennomsnittet god musikkformidler, og kobler du til et fornuftig sett hodetelefoner kommer den til å gi deg en meget god lydopplevelse. Som videospiller og spillmaskin har vi heller ikke stort å utsette på denne råtassen. Se alle de lekre bildene vi tok med Nokia Lumia 930 »Et knippe av Microsofts og Nokias egne apper kan være med på å gjøre opplevelsen enda bedre. Du har for eksempel helseappen som har i seg alt du trenger for å spore hverdagsaktivitet og fremgang, og det på en måte som vi synes er noen hakk bedre enn det flere av konkurrentene har presentert. Mangler du idéer til kveldens middag, eller til helgens drinkfest kan appen mat og drikke geleide deg på utmerket vis, både på handlerunden og på kjøkkenet. En av klodens beste navigasjonsløsninger følger også med, i form av Here+, som gir deg funksjoner du stort sett må betale ganske dyrt for på andre telefoner.Lumia 930 er likevel ikke helt lytefri. Noe av det viktigste på ønskelisten vi står igjen med er plass for minnekort. Den leveres likevel med relativt romslige 32 gigabyte intern lagring, som burde holde en stund for alle unntatt de ivrigste. Selv om Windows Phone har opplevd en markant økning i tilgjengelige apper i Windows-butikken er det fortsatt slik at du ikke kan forvente å finne alle navnene du kjenner der. Mange av dem er der, men slett ikke alle. Er du villig til å godta alternative apper som gjør noe som likner bør du klare deg greit på plattformen. Vi kunne også ønsket oss en lampe som sa fra om tapte anrop og slikt, uten at vi må skru på skjermen.Lumia 930 er en helstøpt underholdningstelefon, med en rekke nyttige egenskaper inkludert. Nye Windows Phone gjør at den ikke står tilbake for heftige Android-mobiler, og kameraet alene er så godt at det kan være grunn nok til å velge denne modellen. Hvis du først og fremst er på jakt etter en god kameratelefon, og ikke er så opptatt av øvrige spesifikasjoner, er det svært enkelt å anbefale Microsofts egen Nokia Lumia 1020. Telefonen er fortsatt markedets beste kameratelefon, og snart ett år etter lansering har prisene stupt. Du får kjøpt Lumia 1020 fra rundt 2000 kroner i dag, og det er den definitivt verdt. Hvis det er viktigere for deg å finne alle appene du kjenner navnet på, er det mer fornuftig å se til Android-leiren. Her kan LGs G3 eller Sonys Xperia Z2 være gode alternativ. Begge er lynraske og har svært godt kamera. Hovedforskjellen mellom disse to er at G3 har det som kanskje er markedets beste skjerm, mens Xperia Z2 er vanntett. Det er verdt å merke seg at både Lumia 1020 og Xperia Z2 begynner å bli modne for oppfølgere snart.
Microsofts kraftplugg har fantastisk kamera og er knallgod å bruke.